1ste vrou dien in rugbyliggaam se direksie | Netwerk24
Deur Stephen Nell 19 Julie 2019 15:15
Zenay Jordaan gaan nie net haar deel op die rugbyveld doen nie, maar ook in die raadsaal. Foto: Gallo Images
Dié eer het Zenay Jordaan, ’n Springbok-sewesspeler, te beurt geval.
“Ons verwelkom die aanstelling van Zenay. Sy is sedert 2014 al ’n uitvoerende komiteelid van die Suid-Afrikaanse Rugbyspelersvereniging, ’n afdeling van MyPlayers,” sê Eugene Henning, uitvoerende hoof van MyPlayers.
“Sy tree ook op as ’n spelerverteenwoordiger in die vroue-sewesspan en dien as ’n skakel tussen ons en die spelers. Zenay se bydrae is van onskatbare waarde. Ons sien uit daarna om saam met haar te werk.”
Jordaan het Woensdag in Johannesburg haar eerste direksie-vergadering bygewoon.
“Ek voel baie geëerd om so ’n geleentheid te kry. Om as die eerste vrou in só ’n posisie aangestel te word, is ’n groot voorreg, maar dit kom ook met ’n reuse-verantwoordelikheid,” sê sy in ’n verklaring deur MyPlayers.
“Ek is baie opgewonde om nou saam met die spelersliggaam te werk aan die toekoms van die spel en om na die belange van die groep professionele rugbyspelers om te sien.”